google/wiki40b huggingface dataset:
La det swinge

Melodi Grand Prix

Rolf Løvland ble invitert av NRK til å sende inn en sang til norske Melodi Grand Prix 1985 i Chateau Neuf i Oslo 30. mars 1985. Resultatet ble «La det swinge», og Løvland lot duoen Bobbysocks fremføre den. Sangen var en av ti som deltok i konkurransen og var nummer syv ut på scenen. Etter en spennende avstemning vant sangen konkurransen og ble dermed Norges bidrag til Eurovision Song Contest 1985 i Göteborg 4. mai.
Utdypende artikkel: Melodi Grand Prix 1985

Eurovision Song Contest

Etter den norske finalen var det stor optimisme i norsk presse. Mandagen etter finalen slo VG stort opp på forsiden «Nå skal det swinge!» med bilde av Elisabeth Andreassen og Hanne Krogh liggende på et bilpanser. Avisen mente vinnerlåten var den beste Norge hadde sendt på svært lang tid, og som «skapt for Grand Prix, med et fengende refreng». Også NRKs underholdningssjef Harald Tusberg var optimistisk og håpet på en norsk seier i Göteborg. 
De neste dagene kom også plagiat-anklagene mot vinnermelodien, blant annet melodien «Lille stjerne» av den avdøde komponisten Herman Hermani. Ingen av anklagene førte frem, og «La det swinge» ble Norges bidrag i Eurovision Song Contest 4. mai.

I finalen

«La det swinge» ble fremført som 13. bidrag om kvelden 4. mai 1985 etter Italias Al Bano og Romina Power med «Magic Oh Magic» og før Storbritannias Vikki Watson med «Love Is». Etter en spennende avstemning vant «La det swinge» med 123 poeng – dette var Norges første seier i Eurovision Song Contest. 
Seieren skapte gledesrus og jubel hjemme i Norge, og Bobbysocks ble tatt imot som helter hjemme i Norge etter seieren. «Med Bobbysjokket opplevde det norske publikum, og forsåvidt landets artister med, det ingen hadde trodd på: Det 'umulige' ble mulig. I et kort øyeblikk opplevde vi hvordan Europas oppmerksomhet vendte seg mot periferien, og det rystet oss ikke så lite å være i sentrum i 3 minutter.» skriver Geir Johnson i sin bok Norge i Melodi Grand Prix. I uken etter seieren spilte NRK radio «La det swinge» hele 429 ganger – tilsvarende 20 timer.
Utdypende artikkel: Eurovision Song Contest 1985

Innspillinger

Sangen ble spilt inn i en engelskspråklig versjon, kalt «Let It Swing» med tekst av Rolf Løvland og Alix Zandra. I 1985 kom en singel på vinyl ut med den engelskspråklige teksten «Let It Swing» på A-siden, og norskspråklige «La det swinge» på B-siden (Bahama BHRS 7003). 
Svenske Ingela Forsman oversatte teksten til svensk, med tittelen «Låt det svänga». Den ble spilt inn av blant andre Stefan Borsch, Ingmar Nordströms og Jan Welander – alle i 1985. 2010 spilte også det svenske dansebandet Wahlströms inn låten på albumet Vårt älskade 80-tal. Den svenske hardrockgruppa Black Ingvars covret også låten på albumet Schlager Metal fra 1998.
Roger Garaudy

Liv og virke

Han ble født i en både katolsk og ateistisk familie i Marseille, men Garaudy konverterte til protestantismen da han var 14 år. Under den andre verdenskrig gikk han inn i den franske motstandsbevegelsen, og ble tatt og satt fengslet i Djelfa i Algerie som krigsfange. Etter krigen meldte han seg inn i det franske kommunistpartiet. Som politisk kandidat klarte han å bli valgt inn i nasjonalforsamlingen og ble til sist senator. Han ble også partiets ledende teoretiker og forfattet flere marxistiske verker. I 1970 ble han ekskludert fra kommunistpartiet på grunn av at han hadde protestert mot den sovjetiske invasjonen i Tsjekkoslovakia. 
I 1982 konverterte Garaudy til islam, og begynte å kritisere det gamle og Det nye testamente. Som muslim tok han navnet Ragaa og ble en framtredende muslimsk kommentator. Han ble en sterk motstander av Israel og tilsvarende tilhenger av den palestinske saken. Han giftet seg med Salma Taji Farouki. Garaudy skrev mer enn femti bøker, hovedsakelig om politisk filosofi og marxisme. I 1996 utga Garaudy sin mest kontroversielle bok, Les Mythes fondateurs de la politique israelienne, senere oversatt til engelsk som The Founding Myths of Modern Israel. I argumentasjonen mot staten Israel bedrev han Holocaust-benektelse, selv om han senere hevdet at han ikke støttet nazistenes metoder. Ettersom boka inneholdt Holocaust-benektelse, hvilket er en forbrytelse i Frankrike, ble den fradømt ytterligere utgivelse. Garaudy ble også bøtelagt og gitt fengselsstraff. I denne tiden fikk han betydelig støtte fra den islamske verden, særlig fra Iran hvor 160 medlemmer av det iranske parlament signerte et opprop til hans støtte. Irans president Muhammed Khatami beskrev Garaudy som en «tenker» og en «troende» som ble forfulgt for å utgi en bok som var «ubehagelig for Vesten». 
Ved hans død i 2012 ble Garaudy hyllet i den muslimske verden. Fares Al-Wabasha, en spaltist for den jordanske avisen Al-Dustour skrev: «Kun sjelden treffer vi en framstående vestlige filosof og tenker som Roger Garaudy, som støtter den arabiske saken og avslører på rasjonelt og vitenskapelig vis de skamfulle påstandene til den sionistiske bevegelsen, og undergraver dets kolonialistiske foretak i regionen...» Den tunisiske skribenten Tawfiq Al-Madina hevdet i den syriske avisen Al-Thawra at Garaudy hadde «avslørt de falske mytene til sionistene og deres falske propaganda angående Holocaust...» Tilsvarende karakteriserte det iranske nyhetsbyrået Fars News Agency ham for «den første benekter av Holocaust-myten.»
NM i kickboksing 2006

NM i kickboksing 2006 ble arrangert 21.-23. april i Risør. Arrangør var Risør KBK.
Kongepokalene ble vunnet av Tonje Sørlie og Morten Spissøy.
Pseudovadonia livida

Utseende

En liten (5-9 mm), middels kraftig, svart trebukk med gulbrune dekkvinger. Den kan kjennes på liten og tetbygd kropp, forholdsvis stort og bredt hode, og at kroppen er kledt med ganske lange, fine hår. Antennene er noe kortere enn kroppen, hodet forholdsvis kort og bredt, pronotum litt lengre enn bredt med litt avrundede bakhjørner, grovt punktert. Dekkvingene har markerte, rettvinklede skuldre og er ganske grovt punkterte, litt blanke med lang, fin hårkledning. Beina er middels lange og ganske kraftige.

Levevis

Larven utvikler ikke i død ved som hos de fleste andre trebukker, men kryper omkring i barskog-førna og spiser mer eller mindre nedbrutt råhumus. Førnaen bør være infisert av soppen barnålsopp (Micromphale perforans), det er trolig mest denne soppens hyfer larven lever av.
Utviklingen tar to år. Arten er hyppigst funnet i glenner eller skogkanter i tørr, sandete furuskog. De voksne billene er aktive i juni-juli og besøker gjerne blomster, særlig skjermplanter.

Utbredelse

Arten er utbredt i Mellom- og Sør-Europa og østover til Syria og det vestlige Sibir. I norden forekommer den på Sønderjylland og Øerne i Danmark, og det er en nyoppdaget bestand nær Göteborg i Sverige. Sommeren 2010 ble den for første gang funnet i Norge.
Norge under VM i friidrett 2013

Resultater

(Q, q – kvalifisert, NM – ikke noe gyldig resultat, SB – årsbeste)
Den 71. Golden Globe-utdelingen

Den 71. Golden Globe-utdelingen ble avholdt søndag 12. januar 2014 for å tildele priser til de beste prestasjonene innen film og TV i Filmåret 2013. Programledere for prisutdelingen var Tina Fey og Amy Poehler som også var verter året før. Prisutdelingen ble sendt direkte på TV-kanalen NBC.

Vinnere og nominerte

Dette er vinnerne og de nominerte for Golden Globe 2014, basert på film- og TV-året 2013.
Politi

Oppgaver

Politiets hovedoppgave er å sikre trygghet, lov og orden, deretter er det prioritert å forhindre og forebygge straffbare handlinger og etterforske lovbrudd (forseelser og forbrytelser). Den mest sentrale oppgaven er å beskytte liv og eiendom, og å opprettholde eller gjenopprette offentlig ro og orden. Politiet pågriper personer som mistenkes for lovbrudd, og holder disse i varetekt til mistanken er vurdert av domstolene.
Et særlig dansk og norsk fenomen er at også den anklagende myndighet – påtalemyndigheten – er administrativt integrert i politietaten. I praksis er det politijurister som leder politietterforskningen, i kraft av rollen som påtalemyndighet. Politijuristene (politiadvokatene og politifullmektigene) opptrer også som anklagere for domstolen, og har myndighet til å avgjøre om straffeforfølgning skal fortsette eller innstilles i enkelte saker. 
Trafikkontroll er en av politiets oppgaver og utføres gjerne av egne politiavdelinger. Politiet er også en del av redningstjenesten, og bistår brannvesen og ambulansetjenesten ved ulykker og katastrofer.
Politistyrker er inndelt i ordenspoliti, som patruljerer og opprettholder ro og orden, og kriminalpoliti, som etterforsker lovbrudd. I landdistrikter kan en egen lensmann eller sheriff være stedets lokale politimyndighet.
I enkelte land er den tjeneste som er ansvarlig for nasjonens indre sikkerhet, sikkerhetstjenesten, også en del av politiet, ofte benevnt som sikkerhetspolitiet, som for eksempel Politiets sikkerhetstjeneste i Norge Politiets Efterretningstjeneste i Danmark og Säkerhetspolisen i Sverige.

Historie

Voldsmakten har ikke vært monoplisert og spesialiert før i moderne tid. Voldsmaktsprivilegiet fulgte rang, og man hadde ikke yrkespoliti. Skillet mellom politi og militær har vært forskjelligartet. Man hadde hird og forskjellige former for vekterstand. Romerriket er kjent for å ha hatt et effektivt system inntil riket begynte å smuldre opp. Bystatene i Hellas hadde egne former for voldsmyndighet som utførte det som i dag er politioppgaver. Fra det 5. århundre, med utviklingen av føydalsamfunnet, begynte de forskjellige fyrster og monarker i Europa å ta på seg ansvaret for oppgavene. De gav gjerne oppgavene videre til lokale adelsmenn, Lensherrer, som i sin tur gjerne oppnevnte en konstabel e.l. Dette var ikke betalte stillinger som i dag. I føydalsamfunnet ble oppgavene knyttet til privilegier i stedet for som i kapitaleiersamfunnet, gjennom lønnede stillinger.  
Den første organiserte og betalte politistyrke ble opprettet i London i 1663, for å styrke den ubetalte styrken man allerede hadde. Dette spredde seg til andre steder i Storbritannia, slik at de halvoffisielle «tyvefangerne» og de ubetalte konstablene, som var beryktet for korrupsjon og vilkårlig behandling av folk, ble erstattet med profesjonelle. 
Storbritannia var igjen ute med en nyvinning da innenriksminister Robert Peel i 1829 fikk gjennom en lov som opprettet Metropolitan Police Service. Den regnes som den første moderne politistyrke, og er mønster for politiets oppbygning i en rekke land.
Myelodysplastisk syndrom

Sykdomsforløp og behandling

Stamcelletransplantasjon er eneste kjente behandling som kan helbrede sykdommen. Uten stamcelletransplantasjon varierer overlevelsen fra noen måneder til 10 år, og infeksjoner er en komplikasjon som kan oppstå. I tillegg kan opptil 30-40 prosent av pasientene utvikle akutt myelogen leukemi (AML) under sykdomsforløpet. Derfor betegnes ofte myelodysplastisk syndrom som «preleukemi».

Prognose

MDS kan være en fredelig sykdom som ikke nevneverdig påvirker allmenntillstand eller livs-lengde. Den kan i så tilfelle være stabil over mange år. For de fleste pasienter foreligger det imidlertid en risiko for sykdomsforverrelse med tiden. Hb og de andre blodlegemene vil da bli lavere, og antallet umodne celler (blaster) i benmargen kan øke. For enkelte pasienter vil MDS utvikle seg til den langt mer alvorlige tilstanden akutt leukemi. Risikoen for utvikling til akutt leukemi varierer fra knapt å være økt, til å være relativt stor.

Behandling

MDS kan gi ulike symptomer og ha forskjellig alvorlighetsgrad. Det foreligger derfor mange ulike typer behandling ved MDS. Stamcelletransplantasjon kan helbrede pasienter med MDS, men forutsetter en alder der dette er forsvarlig. For de øvrige pasientene er sykdommen kronisk. Imidlertid finnes ulike behandlinger som kan bedre dine blodverdier og kan gjøre at du vil føle deg kjekkere. Det vanligste er at man behøver transfusjoner med røde blodlegemer for å bedre blodprosenten (Hb) og redusere den trettheten som ofte ledsager lav Hb. De fleste pasienter finner med tiden ut hvilket Hb-nivå, akkurat de trenger, for å ha det bra. Blodtransfusjoner kan mottas i mange år, av til i flere tiår, men vil føre til at kroppen lagrer for mye jern. Etter hvert kan jernmengden bli så høy at det ansees nødvendig å medisinere for å redusere jernnivåene i kroppen.
Sigrid (artist)

Karriere

Hun ble for alvor kjent da hennes første låt, «Sun», ble kåret til Ukas Urørt i 2013. Siden dette, som også kan karakteriseres som hennes nasjonale gjennombrudd, har hun opptrådt på flere større arrangementer. I januar 2014 gjorde hun en opptreden på TV 2s Gullfisken sammen med bandet sitt. Hun har også gjestet og opptrådt flere ganger på radioprogrammet Christine på NRK P3.
Den 1. juli 2014 signerte hun for plateselskapet Petroleum Records, samtidig som plateselskapet annonserte at hun ville bli å se på flere norske festivaler iløpet av sommeren. Sommeren 2014 opptrådte hun på Sommerfesten på Giske, Øyafestivalen, og Jugendfest.
I november 2017 ble hun den norske vinneren av EBBA-prisen. Prisen er en EU-pris som deles ut av Europakommisjonen under festivalen Eurosonic Noorderslag og deles ut til artister eller grupper fra ti ulike land som har nådd publikum utenfor sitt eget land for første gang. Under P3 Gull 2017 vant hun prisen for årets nykommer og var i tillegg nominert i klassene årets liveartist og årets låt for «Don't Kill My Vibe». 
I 2016 signerte hun for Island Records. I 2017 fikk hun internasjonal suksess med sangen «Don't Kill My Vibe». Samme år spilte hun inn en coverversjon av Leonard Cohens «Everybody Knows» for den amerikanske superheltfilmen Justice League.
I desember 2017 opptrådte hun under Nobels Fredspriskonsert i Telenor Arena med sangene «Strangers» og «Dynamite». I 2018 ble hun kåret til årets nykommer under Spellemannprisen 2017, og fikk dermed et Gramo-stipend på 250 000 kroner. Hun var i tillegg nominert i klassene popsolist for EP-en Don't Kill My Vibe og årets låt for «Don't Kill My Vibe».
Den britiske kringkasteren BBC utropte hennes musikk som den mest spennende for året 2018 med utmerkelsen «Sound of 2018». Under P3 Gull 2018 vant hun prisen for årets låt for «Strangers» og var dessuten nominert i klassen årets liveartist. Sammen med medkomponist og produsent Martin Sjølie vant hun Edvard-prisen 2018 i klassen populærmusikk for Don't Kill My Vibe. Foran Spellemannprisen 2018 var hun nominert til tre priser: popartist for EP-en Raw, årets musikkvideo for «Sucker Punch» og årets låt for «Strangers».
Debutalbumet hennes, Sucker Punch, ble utgitt 8. mars 2019. Albumet debuterte på VG-lista med førsteplass, og gikk inn på en fjerde-plass på den britiske albumlista som ble publisert 15. mars. Hun er den første norske kvinnelige artist som har kommet inn på den britiske albumlisten.
Menaikhmos

Menaikhmos (gresk: Μέναιχμος, født ca. 380, død 320 f.Kr.)  var en gresk matematiker som var elev av Eudoxus og Platon. Ingen av hans arbeider har overlevd opp igjennom årene, og lite er kjent om hans liv. Det meste kommer fra omtale i verkene til Proklos og Eratosthenes. 
Menaikhmos regnes for å være den første matematiker som studerte kjeglesnitt systematisk. Disse fremkom ved å betrakte et plan som snitter en kjegle og står vinkelrett på dennes sidekant. Avhengig om kjeglens åpningsvinkel var spiss eller stump, ville kjeglesnittet bli henholdsvis en ellipse eller hyperbel. Det spesielle tilfellet med en rettvinklet kjegleåpning, ville gi en parabel.  Han brukte disse kurvene til å finne løsninger av det deliske problemet med kubens fordobling.
Mye tyder på at Menaikhmos var lærer for Aleksander den store. I den forbindelsen tilskrives han fyndordet: «Det finnes  ingen kongsvei til matematikken».
Nikeforos av Konstantinopel

Nikeforos av Konstantinopel (født ca 757/58, død 5. april 828) var en patriark av Konstantinopel i perioden 806–815.
Nikeforos var venn av Theodoros av Studion og en fremstående forsvarer av billedyrkingen, noe som hans betydelige teologiske skrifter befatter seg inngående med. Hans fremste historiske verk, Historia sytomos, omfattende tiden 602-769, er et populært anlagt verk, utmerket for enkelhet og klarhet, med særskilt interesse for personlige detaljer og teologiske spørsmål, og med verdifulle ekskurser, blant annet om bulgarerne. Den iblant ordrette overensstemmelse med Theofanes Confessor beror på en felles og i dag ukjent kilde. Både før og etter sin tid levde han lenge i kloster og landflyktighet.
Helga Pedersen

Bakgrunn

Pedersen ble født i Sør-Varanger i 1973, som datter av bonden Terje Pedersen (1941–) og sykepleieren Hjørdis Langholm (1942–). Hun vokste opp i Vestertana i Tana kommune, og gikk ved Vestertana skole 1979–1988. Hun gikk deretter allmennfag ved Vadsø videregående skoles avdeling i Tana 1988–1989, og ved Lycée Alain Chartier i Bayeux i Frankrike 1989–1992. Pedersen er utdannet cand.mag. med mellomfag i russisk fra Universitetet i Bergen 1993–1996, og grunnfag og mellomfag i historie ved Universitetet i Tromsø 1996–1998.
Hun var ansatt som lærer og assistent ved Boftsa skole i Tana 1992–1993, førstekonsulent i utbyggingsetaten hos Finnmark fylkeskommune 1998–2000, prosjektmedarbeider i UNEP/GRID-Arendal 2001–2002, samt prosjektleder i Tanafjordprosjektet 2002–2003.
Hun ble i 2008 gift med Erik Brenli. Paret hadde da vært sammen i fire år og hadde en datter sammen.

Politisk karriere

Hun var leder i Tana AUF 1992–1993, og fylkessekretær i Finnmark AUF i 1997. Medlem av Arbeiderpartiets samepolitiske råd 1998–2000, leder 2000–2002. Politisk rådgiver i Nærings- og handelsdepartementet fra 17. april til 19. oktober 2001. Varamedlem av Finnmark fylkesting 1999–2003, samt fylkesordfører 2003–2005. Pedersen var statsråd i Fiskeri- og kystdepartementet i Jens Stoltenbergs andre regjering fra 17. oktober 2005 til 2. oktober 2009. Hun ble enstemmig valgt til nestleder i Arbeiderpartiet under landsmøtet i april 2007, og overtok da etter Hill-Marta Solberg. Dette vervet hadde hun fram til våren 2015.
Etter stortingsvalget 2009, da Pedersen ble valgt inn på Stortinget, trådte hun ut av regjeringen for å bli parlamentarisk leder for Arbeiderpartiet. På Stortinget var hun i perioden 2009–2013 medlem av utenriks- og forsvarskomiteen og valgkomiteen. 
Etter valget i 2013 overtok først partileder Jens Stoltenberg, seinere Jonas Gahr Støre, vervet som Arbeiderpartiets parlamentariske leder. Pedersen var i denne perioden partigruppas nestleder. Hun var samtidig første nestleder i Stortingets kommunal- og forvaltningskomite. Pedersen ble valgt til leder i Tana Arbeiderparti 10. februar 2018. I 2019 ble hun valgt til ordfører i Tana kommune.
Allan Cup

Allan Cup er en ishockeytrofé som ble tildelt det beste amatørlaget i Canada. I 1908 ble derfor Allan Cup innført som trofé for canadiske amatørlag, utdelt for første gang i 1909.

Historie

Troféet har, med unntatt krigsåret 1945, blitt delt ut årlig etter at de profesjonelle lagene kjempet om Stanley Cup, og tidligere ble delt ut til amatørlag.
Allan Cup ble gitt av, og er oppkalt etter den canadiske bankmannen og ishockeyentusiasten sir Hugh Montagu Allan.
Det originale troféet blir nå oppbevart i Hockey Hall of Fame i Toronto, og en replika blir delt ut til mesterne.

Tildeling

Troféet blir utdelt etter en årlig turnering som blir avholdt i en vertsby, og arrangert av et vertslag, og deltakerne er de regionale mesterne. I løpet av troféets historie har det blitt vunnet av lag fra alle Canadas provinser og fra territoriet Yukon. Også to lag fra USA som spiller i canadiske serier har vunnet troféet, Warroad Lakers fra Warroad i Minnesota har vunnet tre ganger og Spokane Flyers fra Spokane i Washington har vunnet to ganger.
Byen med fleste Allan Cup-mesterskap er Thunder Bay i Ontario med sine 10, herunder fire vunnet av Port Arthur før denne ble innlemmet i Thunder Bay.
Robert Bresson

Biografi

Bresson ble født i Bromont-Lamothe i Auvergne-regionen 25. september 1901. Faren hans var i militæret, noe den unge Bresson likte dårlig. Han tok utdannelsen sin ved Lycée Lakanal i en velstående forstad til Paris, og lagde i 1934 en kortfilm kalt Les Affaires publiques (1934). Det har lenge blitt hevdet at Bresson sonet som krigsfange under den tyske okkupasjonen, men dette er ikke stadfestet gjennom noen dokumentasjon. Lite er kjent om Bressons privatliv, da han i intervjuer nesten utelukkende ønsket å snakke om filmkunsten sin. Enkelte filmteoretikere har forsøkt å finne autobiografiske trekk i de filmene han lagde.
Norges Røde Kors Hederstegn

Norges Røde Kors Hederstegn er en norsk medalje innstiftet i 1901. Den tildeles av Norges Røde Kors og er én av organisasjonens tre medaljer, de andre er Norges Røde Kors Fortjenstmedalje og Norges Røde Kors Hjelpekorps Fortjenstmedalje.
Norges Røde Kors Hederstegn ble innstiftet for å hedre personer som har nedlagt et særlig betydningsfullt arbeid for Norges Røde Kors, eller som ved en annen særlig verdifull innsats på det humanitære område har gjort seg fortjent til en spesiell påskjønnelse av Norges Røde Kors.
Hederstegnet er et hvitt kors, som på forsiden i midtfeltet har et rødt kors, og på baksiden det norske riksvåpen. Hederstegnet er utført i emalje og sølv. Hederstegnet er ved en eikeløvskrans i grønn emalje festet i et hvitt, vatret silkebånd (eller sløyfe) med blå og røde striper på hver side.
Den som av landsmøtet velges som Norges Røde Kors' president er dermed samtidig innehaver av Norges Røde Kors Hederstegn. Blant innehaverne av Norges Røde Kors Hederstegn er kong Harald.
FA-cupen 1897/98

FA-cupen 1897/98 var den 27. sesongen av den engelske FA-cupen. Finalen ble spilt 16. april i Crystal Palace i London. Nottingham Forest møtte Derby County i finalen og vant 3–1.
Stehag

Stehag er et tettsted i Eslöv kommune i Skåne län i Sverige, beliggende mellom byene Eslöv og Höör. I 2010 hadde tettstedet 1 122 innbyggere.
I Stehag finnes Stehag kirke fra 1100-tallet, med kalkmaleriavbildninger av erkebiskop Absalon og kong Knud VI.
Stehag har en pågatogstasjon med togforbindelser til Kristianstad, Lund og Malmö samt bussforbindelse til Klippan.
Nærbø Idrettslag

Fotball

A-laget i fotball spiller i 2011 i 4. divisjon.

Håndball

Håndballlaget til klubben rykket opp i eliteserien i håndball for menn etter å ha blitt nummer to i 1. divisjon i 2007/2008-sesongen. I 2008/2009-sesongen endte laget sist i Postenligaen med 0 poeng. I sesongen 2009/2010-sesongen havnet laget tredje sist i 1. divisjon og rykket dermed ned i 2. divisjon. I 2018 rykket Nærbø igjen opp i eliteserien.

Ishockey

Nærbø Farmers, klubbens A-lag i ishockey, spiller i 3. divisjon, avd. Vest.
Hesperoclytus

Utseende

Middelsstore, avlange, brunlige trebukker. Antennene er tynne, kortere enn kroppen. Pronotum er rundet til litt kantete, dekkvingene jevnbrede, beina middels lange med litt klubbeformede lår.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Slekten er utbredt i Asia (Nepal, Bhutan, Sichuan).